Agrofruit, la principal exportadora de cítrics de Catalunya, ha sortit del concurs de creditors en què es trobava immersa després d'arribar a un acord amb els bancs i subministradors amb una quitança de 10 dels més de 30 milions d'euros de deute que arrossegava. La finalització del procediment, en el qual estava inclosa la mateixa Agrofruit i Ebrefruit SAT, proveïdora dels cítrics dels socis, preveu tornar els 20 milions pendents amb la renegociació dels crèdits bancaris ja vençuts a nou anys i el deute hipotecari en més de 20. Els socis hauran d'assumir quitances d'entre el 70 i el 95%. L'empresa ha anunciat que reestructurarà i redimensionarà a la baixa l'activitat per continuar operant. "El procediment concursal i la intervenció judicial han acabat. La llei permet que Agrofruit i Ebrefruit tinguin plena capacitat d'obrar, negociar i comerciar sense cap altre control del consell d'administració", ha anunciat solemnement l'advocat i artífex de la signatura de l'acord, Lluís Salas. Amb un 75% del deute total, més de 30 milions d'euros, afectat pel conveni signat amb els creditors, la societat ha pogut superar una situació concursal –oberta des de fa dos anys- que el secretari del consell d'administració i advocat de la societat, Javier Faura, ha qualificat de "dramàtica".  Tot plegat, sobre el teló de fons de la investigació judicial, encara oberta, per la gestió de l'empresa que va portar els Mossos a escorcollar la seu i detenir el president, dos membres més del consell d'administració i l'exdirector general el desembre del passat 2014. Segons Salas, el futur que ara s'obre continua encara sent "complicat", però deixa les dues companyies "en millors condicions per tirar endavant". La societat ha aconseguit convèncer la majoria de la banca perquè assumeix un 50% de quitança del deute –un total del 21 milions d'euros, bona part dels quals destinats a finançar l'exportació-  i reprogrami a nou anys, amb un primer any de carència, el retorn dels crèdits ja vençuts i reclamables des de fa dos anys.  També s'està renegociant, dins del deute amb les entitats financeres, un crèdit hipotecari de 5 milions per poder-lo pagar en un termini d'entre 20 i 25 anys. A aquestes xifres s'han d'afegir 800.000 euros en interessos, subordinats, recàrrecs o multes i 1,7 milions de deutes amb Hisenda o la Seguretat Social, per qüestions laboral. Pel que fa al deute ordinari, principalment els deutes als socis per la compra de fruita i altres subministradors, Agrofruit ofereix la possibilitat d'escollir entre una doble via amb quitances del 70 o del 95% en funció de la vinculació amb l'entitat. En total, tot i que l'ordinari ascendia 22 milions d'euros, Salas ha precisat que, en realitat, es tractava d'un deute "duplicat" perquè incloïa l'aval que Ebrefruit SAT –que també va acabar entrant en concurs- va signar per garantir el retorn dels deutes d'Agrofruit i ha reduït la xifra real a entre uns "6 i 8 milions". Amb diferents quantitats pendents, el concurs ha afectat entre 450 i 500 creditors. Un cop superada aquesta situació, Salas admet però que costarà "molt començar a treballar" per reflotar les dues empreses. D'una banda, avança que serà necessari modificar les estructures de les dues societats per avançar cap a una "Nova Agrofruit" amb el suport dels socis i accionistes. Una operació, segons ha detallat el president del consell d'administració, Adolf Algueró, que requerirà reestructurar l'empresa i redimensionar-la, "adequar-la en estructura i personal", des d'una ideada per comercialitzar uns 70 milions de quilos de cítrics anuals, a una nova que en mouria només la meitat. La idea és fusionar les dues societats i crear una nova SAT que aplegui els socis productors, que seria l'encarregada de canalitzar la venda de la seva fruita. Caldrà fer-ho, segons ha precisat Faura, adaptant el capital social al "valor real de la companyia" per evitar noves recaigudes. Recuperar la credibilitat perduda Tot plegat, admet el responsable d'Agrofruit, requerirà, novament, "recuperar, almenys, part de la confiança" dels socis, molts dels quals han optat per vendre la seva producció a altres empreses després que els seus ingressos d'una campanya quedessin enganxats pel concurs –pendents ara de la quitança d'entre el 70 i el 95%- i quedi també pendent el pagament d'una de les campanyes, per a la qual preveuen efectuar, en breu, una nova bestreta d'uns 9 cèntims per quilo. Malgrat els bons preus, el clima enguany no acompanya la producció ni el consum. Segons admet Algueró, l'empresa ha "perdut la credibilitat". Tot i això, Salas considera que la refundació de la societat transcendeix els propis interessos empresarials. "El consell d'administració hi creu, tenim el personal i les instal·lacions, se li deu al soci i a l'accionista perquè el territori ho demanda i la indústria del cítric també. Que el sector no s'enfonsi i tingui una sortida digna. És viable", ha assegurat. Faura, per la seva banda, ha anunciat que les sentències que tanquen el concurs d'Agrogruit i Ebrefruit, amb la signatura del conveni, ha evitat que s'obri la peça judicial sisena que preveia iniciar una acció de responsabilitat contra els membres del consell d'administració.  "Deixen d'estar sota sospita legal els membres del consell quan es van plantejar els concursos", ha assegurat l'advocat. En paral·lel, però, i segons ha admès l'advocat, la investigació penal iniciada pel jutjat de Tortosa per diversos delictes econòmics –entre els quals, falsedat comptable- i que va conduir a l'operació dels Mossos continua oberta. Malgrat això, ha destacat que tant el president d'Agrofruit, Adolf Algueró, com els membres del consell d'administració, José Forés, i Fernando Ferrer, no es troben en cap cas imputats en aquestes diligències. Únicament l'exdirector general, Xavier Guarner, mantindria aquesta condició i per menys delictes que els inicialment apuntats.

Summary: Agrofruit surt del concurs després de pactar amb bancs i creditors una quitança de 10 dels 30 MEUR de deute


Sitges ha obtingut el certificat internacional 'Biosphere Destination', que atorga l'Institut de Turisme Responsable, organisme vinculat a la UNESCO que alhora també és soci de l'Organització Mundial del Turisme (OMT) i del Global Sustainable Tourisme Council. El certificat reconeix la qualitat, la sostenibilitat ambiental i social de Sitges com a destí turístic. Segons ha destacat el govern municipal, iniciatives com el foment de la gastronomia de km 0, el projecte de 'Bus a demanda' en algunes urbanitzacions i el fet d'haver desestacionalitzat el turisme han estat alguns dels factors que han contribuït a l'obtenció del certificat. Actualment hi ha més d'una desena de destinacions mundials que tenen aquest distintiu. Entre elles, Catalunya, Barcelona i la Vall d'Aran. Sitges ha assolit el reconeixement com a 'Biosphere Destination' gairebé sis mesos després que el govern i el Gremi d'Hosteleria signessin el compromís municipal a favor de la sostenibilitat. Aquest dimarts, l’Alcalde de Sitges, Miquel Forns, ha aplaudit la fita destacant que el municipi té "una magnífica combinació entre turisme i sostenibilitat”, alhora que ha subratllat que el distintiu és un nou motiu de projecció internacional. Per la seva part, la regidora de Turisme, Aurora Carbonell, ha assegurat que l'objectiu d'aquesta certificació és "preservar la identitat de Sitges" junt amb l'impuls del turisme. El distintiu 'Biosphere Destination' es basa en un sistema de certificació que, a més d'establir criteris de qualitat i medi ambient, inclou diversos requeriments de sostenibilitat. Entre altres, analitza la responsabilitat social, la conservació dels béns culturals, la satisfacció de les expectatives dels turistes sobre el destí i la millora de la qualitat de vida de la població.  L'alcalde de Sitges, Miquel Forns, rebrà la placa que acredita la certificació de Sitges com 'Biosphere Destination' de la mà de Tomás de Azcárate, president de l'Institut de Turisme Responsable. Serà el proper dimecres 8 de juny, en el marc de la Jornada BioEconomic que tindrà lloc a l’Hotel Avenida Sofia del municipi.

Summary: Sitges obté el certificat internacional de turisme responsable 'Biosphere Destination'


Operatiu policial en marxa a Cambrils (Baix Camp) per un possible atemptat terrorista, segons han informat els Mossos d'Esquadra. Hi ha tirotejos al passeig marítim i gent tancada en locals de la zona. Protecció Civil ha demanat a la població que no surti al carrer mentre duri l'operació policial.

Summary: Operatiu policial a Cambrils per un possible atemptat terrorista


El PSC i CiU ja han tancat el nou cartipàs municipal, que es portarà a aprovació del ple el proper 23 de març. En la nova organització del govern, Eduard Berloso es manté com a vicealcalde i es creen set tinences d'alcaldia (sis per a CiU i una per al PSC). Un dels serrells que calia tancar era designar qui es faria càrrec d'Urbanisme, regidoria que estava en mans de la futura alcaldessa, Marta Madrenas. Després d'especular-se que podria assumir-la Berloso (que es quedava sense Serveis Socials, que passa a mans del PSC), finalment s'ha integrat a l'àrea de Mobilitat i Via Pública del regidor Joan Alcalà. Per contra, Berloso assumeix l'àrea de Sostenibilitat i Hàbitat Urbà. PSC i CiU defensen que els ciutadans notaran que el govern passa de 10 a 14 regidors. "És un govern fort i potent per impulsar la ciutat", ha assegurat Madrenas.

Summary: El PSC i CiU tanquen el cartipàs i asseguren que els gironins notaran que són un "govern fort i potent"


El primer tinent d'alcaldia i alcalde accidental de Barcelona, Gerardo Pisarello, ha apostat aquest dimarts per reforçar el Pacte Nacional com l'espai "més transversal i plural" per impulsar el referèndum. "És l'espai del 80%, és l'espai que s'ha de reforçar sobretot ara davant d'un PP que insisteix a no escoltar aquesta demanda majoritària de la societat catalana", ha argumentat en declaracions als periodistes després de participar en la presentació d'una nova incubadora especialitzada en empreses d'alt nivell tecnològic. Pisarello, que representarà el consistori a la reunió d'aquesta tarda, ha insistit que l'Ajuntament de Barcelona donarà suport a un referèndum "amb garanties i que sigui plenament efectiu". "Tot el que vagi en aquesta direcció tindrà l'Ajuntament al seu costat", ha dit. Pisarello ha explicat que aquesta tarda assistirà a la reunió el Pacte Nacional per escoltar el que allà es plantegi, però sobretot per reforçar-lo com "l'espai més transversal i més plural que hi ha en defensa del dret a decidir a través d'un referèndum". Ha reivindicat que aquest és el marc on hi ha entitats de la societat civil, del món empresarial, sindicats i partits. "És l'espai del 80%", ha resumit. Un cop més, ha defensat un referèndum "amb garanties i que sigui efectiu", perquè "això és el que demana la societat". De fet, ha apuntat que això és el que va aprovar el ple de la ciutat quan es va adherir al Pacte Nacional. Si el referèndum va en aquesta línia, ha dit, tindrà l'Ajuntament al seu costat.

Summary: Pisarello aposta per reforçar el Pacte Nacional com l'espai "més transversal i plural" per impulsar el referèndum


Els diputats del PSPV-PSOE al Congrés han informat que el govern espanyol no té entre els seus plans l'alliberament de l'AP7 en els trams entre Tarragona i Sagunt ni entre El Campello (Alacantí) i València a partir del 31 de desembre del 2019, quan venç la concessió d'explotació. A través d'una nota de premsa, el PSPV-PSOE ha informat que en resposta a la pregunta parlamentària formulada pels seus diputats el govern espanyol respon que quan la concessió venci no preveu la seva prorroga però que quan sigui revertida decidirà la forma d'explotació de la mateixa. Així mateix, afegeix que no preveu l'alliberament de trams d'autopista excepte que alguna circumstància no prevista ho exigeixi.  En la seva resposta, el ministeri de Foment es mostra obert a implementar mesures de bonificació de peatge en col·laboració amb els governs territorials.     El diputat del PSPV-PSOE, Herick Campos, ha qualificat la resposta del govern espanyol com "la constatació d'un nou maltractament a la Comunitat i als i les valencianes,  ja que hem d'assumir el pagament de peatge d'una carretera amortitzada, amb conseqüències en la mobilitat els residents i pèrdua de competitivitat de les empreses, indústria, cooperatives, i sector turístic, davant d'altres comunitats que compten amb vies ràpides sense peatge ". Campos ha recordat que el PSOE ha assumit els acords amb el govern del PP sobre  prorrogues del peatge per l'alt cost que tindria per les indemnitzacions i la inseguretat jurídica que podria traslladar a inversors, però que en el cas d'aquests trams de l'AP7, la situació ja no es dóna, i han exigit que no hi hagi pròrrogues que poguessin generar nous compromisos i indemnitzacions per a empreses privades.  A més, ha sol·licitat al govern espanyol que atengui les peticions formulades per la Generalitat Valenciana per iniciar els tràmits necessaris perquè l'AP7 quedi lliure de peatge, ja que "s'ha d'adjudicar una nova concessió d'explotació i manteniment però sense peatge i s'ha de revisar accessos i sortides, així com punts que en els que s'hauria d'ampliar la capacitat". Campos ha considerat com una "broma de mal gust" que en la resposta parlamentària es mostri la seva disposició a aprovar liberalitzacions parcials, sempre que assumeixi el seu cost la Generalitat Valenciana, "quan és precisament la Comunitat Valenciana la comunitat autònoma pitjor finançada i fa un mes que el ministre de Foment al Congrés presumís d'haver assumit la despesa d'aquestes liberalitzacions parcials a Galícia, una de les comunitats millor finançades". El diputat ha exigit al govern espanyol que treballi amb la Generalitat Valenciana per habilitar aquestes liberalitzacions parcials i que assumeixi la despesa de les mateixes, com fa a la AP9 a Galícia.

Summary: El PSPV assenyala que el govern espanyol no alliberarà l'AP7 entre Tarragona i Sagunt el 2020, quan acaba la concessió


Bòsnia i Hercegovina ha presentat aquest dilluns la seva sol·licitud formal per adherir-se a la Unió Europea. 21 anys després de la fi de la guerra que va deixar més de 100.000 morts, Sarajevo vol seguir les passes dels seus veïns exiugoslaus: Macedònia, Montenegro i Sèrbia ja tenen l'estatus de candidat (són a la sala d'espera des del 2005, 2010 i 2012, respectivament) i Eslovènia i Croàcia van ser acceptats com a estats membres de ple dret el 2004 i el 2013. Kosovo és el més endarrerit en aquesta cursa balcànica cap a Brussel·les i tot just va signar l'Acord d'Associació i Estabilització amb la UE l'octubre passat. Bòsnia confia aconseguir l'estatus de candidat el 2017. "La UE continua sent molt atractiva pels de fora, tot i que en aquest moment els que són a dins la posin en qüestió, així que donem la benvinguda a aquest senyal d'energia positiu", ha celebrat la cap de la diplomàcia comunitària, Federica Mogherini. Precisament aquesta mateixa setmana, en la cimera de dijous i divendres a Brussel·les, els 28 hauran d'aprovar les concessions al primer ministre britànic, David Cameron, perquè intenti evitar el 'Brexit'. Segons el darrer sondeig publicat pel 'The Times', els partidaris que la Gran Bretanya abandoni la UE superen en nou punts els que prefereixen quedar-se (45% a 36%).  El representant croata de la presidència rotatòria de Bòsnia i Hercegovina (que comparteix amb un bosnià i un serbi), Dragan Covic, ha lliurat oficialment aquest dilluns al matí la seva candidatura d'adhesió a l'eurocomissari de Política de Veïnatge i Ampliació, Johannes Hahn, i al ministre d'Exteriors holandès, Bert Koenders (que representa la presidència de torn de la UE). "Comprovar que els nostres veïns tenen l'energia i disposició d'unir-se i treballar dur per adaptar els seus països, societat, economia i institucions als estàndards europeus ens retorna el sentit de la responsabilitat que li devem a la nostra ciutadania", ha assegurat Mogherini.  Amb un atur del 44% (que es queda en el 26% si se li descompta l'economia submergida), un sou mitjà de 415 euros, denúncies per corrupció generalitzada i violacions dels drets humans, una administració pública desproporcionada, tensions ètniques encara per resoldre i amenaces d'independència dels serbobosnians, Bòsnia trigarà almenys deu anys en entrar a la UE. El mateix eurocomissari Hahn ja havia advertit Sarajevo que és massa aviat: "Primer cal fer els deures pendents, per tenir més credibilitat, poder presentar una sol·licitud i tenir una reacció positiva de la família europea". Covic, però, veu "realista" prometre als bosnians que la UE els concedirà "l'estatus de candidat a començaments de l'any que ve", el 2017. La Comissió Europea finançarà les reformes a Bòsnia amb 1.000 milions d'euros els propers tres anys i invertirà 500 milions més en millorar les seves infraestructures. Però demana a Sarajevo tenir un interlocutor clar per poder negociar, el que podria obligar a reformar els acords de pau de Dayton, del 1995: Bòsnia té tres governs diferents, tres parlaments separats i un munt d'entitats locals amb molta autonomia: a banda del govern i del parlament central, les dues entitats que formen el país, la dels serbis i la comuna de croates i musulmans, tenen el seu propi executiu i legislatiu. Els intents de reformar la Constitució han fracassat, per l'enfrontament entre els que volen centralitzar l'Estat (sobretot la comunitat musulmana) i els que reclamen encara més autonomia o, fins i tot, la secessió. De fet, tot i que Sarajevo va signar el 2008 l'Acord d'Estabilització i Associació, la seva aplicació es va retardar fins l'any passat perquè es negava a modificar la Constitució per permetre que qualsevol ciutadà, incloent-hi les minories, pugui ocupar els màxims càrrecs del país.

Summary: Bòsnia i Hercegovina presenta la seva sol·licitud formal per adherir-se a la UE


Es tracta de construccions que generen una despesa energètica de només un 10% respecte un habitatge convencional gràcies al bon aïllament ACN Barcelona.-Les cases passives, construccions mediambientalment eficients que només gasten al voltant d'una desena part de l'energia d'un edifici o habitatge convencional, són el gran atractiu de l'edició del BBConstrumat , que aquest dimarts ha obert les portes al pavelló 2 del recinte de Gran Via. Una de les empreses presents a la fira, que enguany celebra el 40è aniversari, és EvoWall, que ofereix cases prefabricades que es poden construir en menys de tres mesos combinant-les amb aquesta construcció passiva. Concretament, disposen d'un aïllament tres vegades superior a l'habitual i una ventilació controlada de la casa que fa que el consum per climatitzar-la sigui mínim, tant a l'hivern com a l'estiu. Al BBConstrumat, també hi ha espai per als mòduls prefabricats que l'Ajuntament de Barcelona instal·larà en solars a partir de finals d'estiu per a les famílies més necessitades i amb lloguers que aniran entre els 180 i els 300 euros, aproximadament, en funció de la superfície. La fira 21a edició del BBConstrumat ha obert portes aquest dimarts i s'allargarà fins el proper dia 17, tot i que la inauguració oficial serà aquesta tarda amb el president de la Generalitat, Quim Torra, i el ministre de Foment, José Luis Ábalos. La presidenta de la mostra, Ana Vallés, ha assenyalat que el saló girarà sobre tres eixos. El de la modernització a través de la innovació i la digitalització; el suport als agents tradicionals del sector junt amb els nous que s'hi incorporen i la sostenibilitat i l'eficiència. En aquest sentit, la mateixa fira disposa d'una zona comú amb materials geotèxtil i bigues procedents de la Sagrada Família, que seran reutilitzats. En aquest punt, dissenyat per l'arquitecte Josep Ferrando, també s'hi poden trobar algunes de les start-ups participants al saló. Com a exemple d'ús material sostenible, el gerent adjunt de Fustes Sebastia de Rialp, Sergi Sebastia, ha destacat les qualitats de la fusta i els "beneficis" que se'n poden extreure. Entre d'altres, ha citat que és un material "no conductor, que no transmet ni fred ni calor" i que "és l'únic que s'obté plantant una llavor, tots els altres són processats". Segons ha explicat en declaracions a l'ACN, permet construir habitatges "sans" i que en els darrers temps ha detectat un "interès creixent" per les construccions de fusta. Sebastia ha reivindicat el potencial del sector de la fusta a Catalunya i ha destacat la necessitat que "la gent vegi possibilitats que té aquest material són realment infinites". Una de les grans atraccions del BBConstrumat d'aquest any són les cases passives, unes construccions que funcionen amb una despesa energètica mínima. Segons el CEO de l'empresa Evowall de Sant Fruitós de Bages, Eloi Tarrés, amb aquest model s'elimina la "hipoteca energètica" i "la gent pot viure consumint molt menys la resta dels pròxims anys". Tarrés ha assegurat que aquest tipus de cases es poden construir en un trimestre però les ha diferenciat dels mòduls prefabricats. De fet, el cost respecte un habitatge tradicional és el mateix i només es diferencia per la qualitat dels acabats. Tarrés ha comentat, en declaracions a l'ACN, que també ha observat un canvi de mentalitat "espectacular" i que l'interès és "creixent" respecte els darrers anys, especialment amb l'aprovació del recent decret d'autoconsum. A la fira, també es pot veure un mòdul pilot d'Aprop, que l'Ajuntament de Barcelona instal·larà en solars buits per donar resposta a la manca d'habitatge social i que estarà destinat a les famílies més necessitades. N'hi haurà d'un dormitori i de dos i els preus de lloguer seran socials, d'entre 180 i 300 euros aproximadament, en funció de la superfície. Segons l'assessor d'Innovació Social de l'Ajuntament de Barcelona, Tonet Font, estan pensats per "ocupar temporalment" els solars i evitarà que "la gent hagi de marxar dels seus barris".  Aquest tipus de construcció –que ja es pot trobar en ciutats om Londres, Copenhagen o Le Havre, entre d'altres- permet que es pugui canviar de lloc amb facilitat. La primera obra començarà a finals de juny a Ciutat Vella i els habitatges estan enllestits en uns dos mesos. Concretament, seran 12 habitatges, dels quals 8 amb un dormitori i quatre amb dos. Durant la segona meitat d'any, l'obra s'estendrà a les Glòries, amb 42 allotjaments més, i posteriorment a La Bordeta, fins arribar als deu districtes de la ciutat. Els terminis, però, poden quedar condicionats per la formació del govern municipal resultant de les eleccions. A banda, l’oferta de BBConstrumat es vertebra al voltant de quatre grans espais temàtics: el Future Arena, un espai de 2.000 metres quadrats dedicats a la innovació i als projectes més disruptius; Industry Arena; el Talks Arena, amb les intervencions del crític italià Mario Carpo o l'arquitecte britànic i professor de Harvard, Neil Leach, i el Meetings Arena, zona dedicada a les reunions, a les conferències i a l'assessorament per accedir als mercats internacionals.

Summary: Les cases passives centren l'edició del 40è aniversari del BBConstrumat


El secretari d'Estat per a les Administracions Territorials, Roberto Bermúdez de Castro, ha anunciat que el Consell de Ministres prorrogarà aquest divendres els pressupostos de la Generalitat per al 2018. Bermúdez de Castro, un dels arquitectes de l'article 155, ho ha confirmat en una entrevista a la televisió autonòmica aragonesa, després que fa unes setmanes anunciés al Senat que l'executiu estatal treballava en la pròrroga. Cal recordar que a finals de juny es feia públic que el Govern no elaboraria pressupostos per a l'any següent a l'espera del resultat del referèndum previst per a l'1 d'octubre. Es confirma, doncs, el que es deia aleshores des del Departament d'Economia, que fos quin fos l'escenari, el 2018 seria any de pròrroga pressupostària. El Govern que es conformi al Parlament a partir dels resultats electorals del 21 de desembre es trobaran, doncs, un comptes idèntics als que han fet funcionar l'Administració catalana aquest any.

Summary: El govern espanyol prorrogarà els pressupostos de la Generalitat al Consell de Ministres d'aquest divendres


La Federació de Gremis d'Instal·ladors de Catalunya (FEGiCAT) ha alertat del risc d'incendi en habitatges a causa del mal estat de les instal·lacions elèctriques. Segons una enquesta de l'entitat basada en 6.720 instal·lacions elèctriques de baixa tensió realitzades en habitatges i locals, el 46% dels enquestats asseguren haver-se trobat més d'una vegada amb una instal·lació que ha provocat un incendi. Els defectes detectats amb més freqüència són les seccions insuficients, les connexions i caixes de connexió amb defectes. Els instal·ladors elèctrics proposen un manteniment obligatori periòdic i incrementar l'abast de les inspeccions periòdiques obligatòries, sota la responsabilitat del propietari com és el cas de les ITV dels vehicles. Els elements d'instal·lació elèctrica on s'acostumen a trobar problemes de seguretat són els quadres elèctrics, els endolls, cablejat interior de l'habitatge o local i el cablejat de les zones comunes pàrquings i les escales.  Les estufes elèctriques, seguit de les rentadores, dels forns elèctrics i les plaques de cuina són els elements endollats amb més problemes de seguretat. Tret de les emissions de certificats tècnics, la majoria de les intervencions d'un tècnic sobre una instal·lació elèctrica són les reparacions d'avaries a la instal·lació interior i l'actualització del quadre general o subquadres. Amb aquest estudi l'entitat confirma les seves sospites sobre l'alt número d'incendis que es produeixen a Catalunya, sobretot a finals del 2018 i principis del 2019 i l'increment del risc d'incendis en habitatges i manifesta el seu compromís per trobar una solució. En aquest sentit, fa una crida a l'administració i es posa a la seva disposició per a treballar conjuntament per a la seguretat ciutadana. La Federació de Gremis d'Empreses Instal·ladores de Catalunya representa 19 associacions territorials, 5.500 empreses instal·ladores amb 29.000 treballadors directes i una facturació anual acumulada de 1.350 milions d'euros aproximadament, l'1,73% del PIB de Catalunya. FEGICAT està formada per 20 associacions professionals o gremis.

Summary: Instal·ladors de Catalunya alerten del risc d'incendi en habitatges pel mal estat de les instal·lacions elèctriques


L'associació Drets ha informat que estudiarà casos concrets en que aquest dissabte es requisessin samarretes grogues a les portes de l'estadi Wanda Metropolitana de Madrid, on es va celebrar la final de la Copa del Rei que va guanyar el FC Barcelona. En una piulada a les xarxes socials, l'entitat afirma que "cap llei ni codi penal prohibeix colors" i afegeix que requisar samarretes grogues és "una greu vulneració de drets fonamentals, i confiscar estelades també". La polèmica ha provocat diverses reaccions a les xarxes socials, com per exemple la del líder de JxCAT, Carles Pugidemont, que s'ha preguntat que si un simple color és una "ofensa" contra un estat "què vindrà després" i ha afegit: "Policia política espanyola".  De la seva banda, la portaveu del grup parlamentari de Catalunya en Comú-Podem, Elisenda Alamany, ha dit també a Twitter que "es comença per una piulada, una cançó, se segueix amb unes idees i s'acaba amb un color". Afegeix que ho fan "aquells que no volen barrejar política i esport" i finalitza: "És política, és autoritarisme".  El diputat d'ERC al Congrés ha dit: "Resum final de copa. El Barça guanya títols. Espanya per drets". Per a la membre del Secretariat Nacional de la CUP Mireia Boya, una policia que requisa samarretes d'un color determinat o banderoles amb un text concret "és una policia política". "I dels països amb policies polítiques se'n diu dictadures", afegeix.  De la seva banda, el president del PPC, Xavier García Albiol, assegura que aquest dissabte es va sentir representat "per tots aquells que han corejat i/o respectat" l'himne espanyol, que defensa és el seu. Per últim, l'Assemblea Nacional Catalana (ANC) ha informat a través de les xarxes socials que aquells a que hagin requisat una samarreta groga de l'ANC poden anar a la seva seu durant aquesta setmana i li entregaran una de nova amb l'entrada si mostren la final de la Copa del Rei. "Contra la repressió fem #RepúblicaARA", finalitza la piulada.

Summary: L'associació Drets estudiarà casos concrets en que es requisessin samarretes grogues en la final de la Copa del Rei


Dues persones han resultat ferides lleus aquest dijous a la nit en l'incendi d'un pis a Tarragona, segons han informat els Bombers de la Generalitat. El foc s'ha produït a les 23.38 hores en un habitatge situat als baixos del número 21 de l'avinguda Estanislau Figueres i ha afectat la cuina de l'immoble. Les flames han estat extingides pels propietaris de l'immoble. Fins al lloc s'hi ha desplaçat una dotació dels Bombers que ha revisat i ventilat l'immoble. A conseqüència del fum, han resultat intoxicades lleus les dues persones que viuen a l'habitatge, que han estat evacuades a l'Hospital Santa Tecla de Tarragona.

Summary: Dos ferits lleus en l'incendi d'un pis a Tarragona


Demòcrates per Andorra (DA), partit de centre-dreta que governa al Principat des de 2011, ha tornat a guanyar les eleccions generals d'aquest 7-A, tot i que ha perdut la majoria absoluta. La formació ha aconseguit 5 escons en la circumscripció nacional, els mateixos que el 2015, i 6 a l'àmbit territorial, ja que s'ha imposat en tres parròquies. El 2015 en va obtenir 10. Mentrestant, el Partit Socialdemòcrata ha aconseguit erigir-se com a segona força a Andorra, amb 5 representants en la circumscripció nacional, i els Liberals han perdut aquesta posició i es queden amb 2 representants. Aquestes dues formacions concorren per separat a escala nacional però a les parròquies ho fan sota la coalició d’Acord, que ha assolit 4 escons que es repartiran a parts iguals. Terceravia, una escissió dels Liberals que es presentava per primer cop, ha irromput al Consell General amb 4 escons. Demòcrates per Andorra ha perdut quatre representants al Consell General i, per tant, no revalida la majoria absoluta de quinze escons que tenia. El seu cap de llista és Xavier Espot, que ha agafat el relleu com a candidat del partit a Toni Martí, el fins ara cap de Govern. La formació taronja ha aconseguir el 35,13% dels vots en la circumscripció nacional i ha guanyat a les parròquies de Canillo, Ordino i Encamp. En el sistema electoral andorrà, el partit que aconseguir més vots en una parròquia aconsegueix els dos escons en joc. En total, DA ha obtingut 11 representants al Consell General.   Mentre, el Partit Socialdemòcrata, liderat per Pere López, ha estat la segona força més votada en la circumscripció electoral, el que significa que guanya presència respecte als comicis de fa quatre anys, quan va quedar en tercer lloc. El partit ha aconseguit 5 escons a l'àmbit nacional i amb el 30,62% dels vots. El 2015 en va obtenir 3. Per darrere seu han quedat Liberals d’Andorra, que era la segona força al Consell General l'anterior legislatura. Els Liberals han patit una escissió i han vist com s'han quedat amb 2 representants sorgits de l'àmbit nacional quan el 2015 en tenien quatre. En la circumscripció nacional, han obtingut el 12,48% dels vots. Socialdemòcrates i Liberals s'han presentat conjuntament a les set parròquies sota la marca d'Acord, que ha aconseguit ser la força més votada en dues, Andorra la Vella i Escaldes-Engordany. Es tracta de quatre representants que, segons l'acord signat, es repartiran a parts iguals entre els dos partits. D'aquesta manera, en total, el Partit Socialdemòcrata tindrà 7 representants al Consell General i el Liberal 4. L'escissió dels Liberals, Terceravia, ha irromput al Consell General amb dos escons per la circumscripció electoral i dos més per la parròquia de Sant Julià de Lòria. En total, doncs, tindrà 4 representants. En la circumscripció nacional, ha aconseguit el 10,42% dels vots.   El Consell General també tindrà dos diputats de Ciutadans Compromesos, candidatura que ha aconseguit la victòria a la parròquia de la Massana amb el 56,13% dels vots. Aquesta candidatura està formada per persones properes a Demòcrates per Andorra i a Tercera Via i caldrà veure quin paper juguen a partir d'ara al Consell General. Resultats molt ajustats en algunes parròquies Els resultats en algunes parròquies han estat molt ajustades, fins al punt que fins els últims vots no s'ha sabut si els dos representants en joc anaven a parar a d'Acord o a Demòcrates per Andorra. Per exemple, a la parròquia d'Andorra la Vella la victòria s'ha decantat per la coalició de socialdemòcrates i liberals per només 12 vots de diferència. I a Escaldes-Engodany, d'Acord s'ha imposat a Demòcrates per Andorra per una diferència de 41 vots. Formacions que queden fora Entre les candidatures que han quedat fora del Consell General hi ha Progressistes-SDP , Units pel Progrés d'Andorra i Andorra Sobirana.

Summary: El centre-dreta de Demòcrates torna a guanyar les eleccions a Andorra però perd la majoria absoluta


La Mesa del Parlament ha aprovat el pagament de cessament d'activitat d'Oriol Junqueras i Jordi Sànchez perquè han deixat de ser diputats i no tenen feina. Concretament, Junqueras, que ha estat diputat durant més temps, cobrarà 13.000 euros en un pagament que serà fraccionat. D'altra banda, Sànchez en percebrà 900. El reglament de la cambra contempla una prestació proporcional als anys de permanència i a l'assignació percebuda al Parlament per a aquells diputats que no renovin mandat. La prestació és incompatible amb qualsevol retribució de caràcter públic o privat. Aquesta prestació està pensada perquè els diputats no tenen dret a la prestació d'atur. Així, s'intenta facilitar la reinserció dels parlamentaris a la vida laboral una vegada deixen de ser-ho. El pagament ha estat votat a la Mesa i s'ha aprovat amb l'abstenció de Ciutadans, que té dubtes que els exdiputats compleixin amb les condicions per beneficiar-se'n. Ciutadans ha apuntat que aquesta prestació només es pot rebre quan els diputats acaben la legislatura, no renoven mandat i es troben en una situació d'atur. Creuen que ni Junqueras ni Sànchez compleixen aquestes condicions perquè són diputats al Congrés, tot i que estan suspesos. Així, consideren que no se'ls pot pagar aquesta prestació fins que no hi hagi una sentència que especifiqui si són o no inhabilitats. Si ho són, segons la formació taronja, podran cobrar. En canvi, si no són inhabilitats, haurien de cobrar els seus sous i no percebre aquest pagament de la cambra catalana. Aquesta prestació l'han de sol·licitar els mateixos diputats dins d'uns terminis concrets. Junqueras i Sànchez són els únics diputats que ho han demanat. El reglament estableix, per exemple, que els diputats que hagin estat membres durant quatre o més legislatures tenen dret al 100% de l'assignació mensual corresponent dels membres del Parlament, multiplicat pel número d'anys. Els diputats que hagin estat membres durant tres legislatures els correspon el 75%; durant dues legislatures, 50%; i per una legislatura, el 25%, o les fraccions dels mesos corresponents. En la darrera legislatura, el Parlament va pagar 39.914 euros a Albert Batalla per cinc legislatures (13 anys i 10 mesos); 31.300 a Maria Dolors Rovirola per quatre legislatures (10 anys i 11 mesos) o 17.836 euros a Ramona Barrufet, per tres legislatures (7 anys i 1 mes).

Summary: El Parlament pagarà 13.000 euros a Junqueras i 900 euros a Sànchez perquè han deixat de ser diputats i no tenen feina


El Ministeri de Sanitat ha autoritzat la petició de Salut i Girona i la Catalunya Central passaran a fase 3 dilluns. El Departament ha decidit finalment no incloure a la petició l’àrea de Barcelona i Lleida, que van entrar en fase 2 aquest dilluns. Salut al•lega que necessita uns dies per veure l’evolució de l’epidèmia i, si és l’esperada, proposaran que el canvi de fase es produeixi abans del cap de setmana que ve. Amb l’avenç de Girona i Catalunya Central, a partir de dilluns gran part de Catalunya -a excepció d’aquestes dues regions- estarà a la tercera etapa de la desescalada sota el comandament de la Generalitat. Sanitat també ha donat el vistiplau perquè Galicia entri en la ‘nova normalitat’ a partir de dilluns i que el País Valencià, Ceuta, Ciudad Real, Toledo i Albacete (Castella-la Manxa), Lleó, Zamora, Palència, Valladolid i Burgos avancin a fase 3. Madrid continuarà en fase 2 i la comunitat preveu demanar dilluns avançar a la 3 el 22 de juny, just el dia en què decaurà l’estat d’alarma. Girona i Catalunya Central passaran a la fase 3 aquest dilluns i s’afegiran a l’Alt Pirineu i Aran, Camp de Tarragona i Terres de l’Ebre, que hi són des d’aquest dilluns. Salut ha decidit finalment no incloure les regions de Barcelona i Lleida a la petició d’avenç a tercera fase. Segons fonts del departament, necessiten uns dies per veure “l’evolució de l’epidèmia”.  Si l'evolució és l'esperada, sí que proposaran que el canvi de fase es produeixi abans del cap de setmana vinent en lloc de fer-ho directament el dilluns 22 de juny. Sanitat ja ha avançat que no ho descarta si Catalunya ho demana. En cas que no hagin avançat abans de l’21 de juny a fase 3, passaran automàticament a la ‘nova normalitat’.  Mobilitat lliure amb la fi de l’estat d’alarma  En aquest sentit, Illa ha recordat que les CCAA hauran d’exercir les seves competències perquè estarem fora del marc d’alarma i regirà només el decret de nova normalitat. La mobilitat no es pot restringir fora de l’estat d’alarma i per tant hi haurà mobilitat lliure. Tant Illa com el director del Centre de Coordinació d’Emergències i Alertes Sanitàries, Fernando Simón, han remarcat que hi ha mecanismes de “vigilància” i legislació per fer “operacions quirúrgiques” però orientades, per exemple, a confinar grups de risc o amb la malaltia. Segons Simón la situació ja serà “molt diferent” a la de l’inici de la pandèmia i s’espera que en coordinació amb les CCAA es “podran controlar aquests brots”. “Si tinguéssim transmissió comunitària àmplia, llavors hauríem d’estudiar tancament de territoris”, ha precisat.  Mobilitat permesa a totes les regions en fase 3  Les CCAA assumeixen la gestió de la desescalada als seus territoris quan s’assoleix aquesta etapa. Salut ha acordat amb Sanitat llibertat de moviment entre totes les regions que estiguin en fase 3, incloses les que s’hi incorporaran dilluns.  De fet, Salut ja va decidir aixecar aquest dilluns les restriccions de mobilitat entre les regions sanitàries del Camp de Tarragona i les Terres de l’Ebre, autoritzant la lliure circulació. També va autoritzar la mobilitat entre l’Alt Penedès i el Garraf amb Barcelona i àrea metropolitana. Illa ha recordat, però, que fora de les CCAA la mobilitat no està permesa fins que s’entri en ‘nova normalitat’.  Accés “equitatiu” a la vacuna Illa ha insistit que cal mantenir les mesures de seguretat perquè el virus no ha desaparegut. També ha informat que aquest divendres hi ha hagut una reunió de ministres de Sanitat de la Unió Europea i que han abordat un accés equitatiu a les vacunes per part dels ciutadans europeus. En aquest sentit, ha dit que “Espanya no quedarà fora d’obtenir la vacuna” perquè fa temps que hi està treballant i que la seva aposta passa per permetre que tothom hi tingui accés quan es trobi.  En relació a les fronteres, manté que s’obriran l’1 de juliol amb “seguretat per als que estem aquí i els que ens vulguin visitar”. “Estem reforçant els sistemes i treballant amb Sanitat exterior i les CCAA per prevenir casos importats”, ha insistit.  Què es pot fer a la fase 3? Aquesta etapa permet reunions de fins a 20 persones –sempre mantenint les distàncies de seguretat- i l’obertura de barres de bars o l’ampliació de l’aforament de les terrasses exteriors de fins al 75%. A més, poden obrir tots els comerços independentment de quina sigui la seva superfície –a les altres fases es permet l'obertura de només 400 metres quadrats de l'establiment- al 50% de la seva capacitat i s'obriran centres recreatius turístics, zoològics i aquaris amb un aforament del 50%. També es poden fer activitats culturals en biblioteques i museus i activitats de lleure dirigides a joves i infants.

Summary: El Ministeri de Sanitat accepta que Girona i Catalunya Central passin a fase 3 dilluns


La manifestació a Madrid contra el judici de l'1-O ha omplert el passeig del Prado de la capital espanyola per defensar el dret a l'autodeterminació i denunciar la vulneració de drets amb "violència d'Estat" des del Tribunal Suprem. La manifestació ha plegat 120.000 persones, segons les entitats organitzadores, una xifra que la Policia Nacional rebaixa fina les 18.000. Sigui com sigui, el vicepresident d'Òmnium Cultural, Marcel Mauri, ho ha presentat com un "dic de contenció" contra la intolerància i contra l'odi: "Si senyor fiscal, som un mur humà d'homes i dones que criden que 'no passaran'". La presidenta de l'ANC, Elisenda Paluzie, i representants d'entitats d'àmbit estatal, han destacat  que un dels grans èxits de la marxa és la demostració d'unitat de "tots els pobles d'Espanya" en defensa de la sobirania. "Tot i no compartir la independència respecteu que tinguem la llibertat per decidir-ho a Catalunya. Gràcies per dir-ho!", ha exclamat la líder de l'ANC. En un discurs ple d'una intensitat i expressivitat poc habitual en ell, Marcel Mauri ha celebrat que gent vinguda d'arreu de l'estat espanyol, especialment de Catalunya, hagi omplert els carrers de la capital espanyola "cívicament i pacíficament", replicant el model de les manifestacions de l'Onze de Setembre: "Hem vingut amb la dignitat que representa el poble de Catalunya", ha exclamat a l'inici del seu discurs. La presidenta de l'ANC, Elisenda Paluzie, ha volgut agrair als col·lectius madrilenys que s'han afegit a la manifestació que "han estat del costat dels drets, de la llibertat i del poble català" perquè saben, diu, que "quan un dret es vulnerat en un lloc del món, es vulnera arreu". "No tindrem més que allò que ens guanyem per nosaltres mateixos. Persistirem, lluitarem i vencerem", ha exclamat. En aquest sentit, la cara visible d'Òmnium des de l'empresonament de Jordi Cuixart, ha insistit en una idea que ja ha anat repetint al llarg de tota la jornada: "Defensar l'autodeterminació a Catalunya és defensar la democràcia a Espanya". Mauri també ha llegit un text de Cuixart escrit per a la ocasió des de la presó de Soto del Real en el que ha defensat que "cap moviment social pot ser perseguit per exercir drets fonamentals". D'altra banda, el vicepresident d'Òmnium ha insistit en l'esperit "pacífic" de la causa catalana i ha reclamat poder "votar en llibertat" per decidir el futur de Catalunya, enfront un auge de l'extrema dreta que considera perillós: "Som els nets dels que van fer front al feixisme i que mai van abaixar el cap i que van lliurar lluites compartides per aconseguir una societat més justa. I ara que l'extrema dreta torna a treure el cap és una vergonya que no se'ls aïlli, sinó que se'ls permeti ser acusació popular al judici". En aquest sentit, la presidenta de l'ANC, Elisenda Paluzie, ha titllat de "vergonya democràtica" el judici de l'1-O perquè representa un "intent pervers" de convertir l'autodeterminació en un delicte. Paluzie ha fet una crida a sortir del "cercle viciós" que pretén crear una causa general contra l'independentisme català i apel·la a les "vies democràtiques" per resoldre el conflicte polític. Unitat d'acció: "Som fills d'una mateixa ràbia" En representació de presos i exiliats, l'esposa de Josep Rull, Meritxell Lluís, ha denunciat la "reiterada negativa" del govern espanyol al diàleg amb Catalunya, a canvi d'un "ús i abús de poder" per "empresonar" el Govern. "És una vergonya l'existència de presos polítics en un estat europeu o que la presó preventiva s'utilitzi com a escarment i càstig". També familiars dels joves d'Altsasu han denunciat el "gran escàndol" que representen per a l'estat espanyol, tant el seu cas com el del conflicte català, i ha mostrat la seva solidaritat amb els presos i exiliats. En la mateixa línia s'han manifestats representants de col·lectius madrilenys. "És un dia d'agermanament entre pobles en defensa de la democràcia", ha dit l'activista  Elena Martínez. Més explosiu i expressiu ha estat Óscar Reina, representant del Sindicat Andalús de Treballadors (SAT), que en un discurs ple d'intensitat ha condemnat "la barbàrie i la ignorància històrica" que ha patit Andalusia per part de l'Estat i que "avui condemna" Catalunya: "Som fills i filles d'una mateixa ràbia. El poble valent ens unim per la sobirania del pobles". En aquest sentit, la conductora de l'acte, la periodista Patrícia López, ha alertat que l'1-O a Catalunya va ser "el primer de molts tsunamis democràtics" que s'han de repetir arreu de l'estat espanyol per defensar els drets civils i socials del conjunt de la ciutadania. López ha destacat la situació "d'excepcionalitat" del que es viu a Catalunya i ha retret a la justícia espanyola la "criminalització" de drets fonamentals: "Ja no ens creiem les mentides". Guerra de xifres El nombre de persones que han desfilat per Madrid per protestar contra el judici de l'1-O ha variat segons qui les comptava. En l'acte de cloenda de la mobilització, els organitzadors han donat una primera estimació de 120.000 participants. Aquesta valoració contrasta amb la de la policia espanyola que ha rebaixat la xifra a 18.000 manifestants. Fonts d'Òmnium Cultural han rebatut les dades del cos policial tot afirmant que almenys 30.000 persones havien reservat un autobús per anar a la capital de l'Estat. En total, s'han noliejat 520 autocars plens. Ambient festiu al passeig del Prado Sota el lema 'L'autodeterminació no és delicte, democràcia és decidir', la manifestació ha omplert el passeig del Prado i s'ha dirigit fins a la plaça de Cibeles sense incidents rellevants, segons han informat fonts del govern espanyol. Un cop arribats al punt final del recorregut, ha començat l'acte final, que ha comptat amb parlaments i dues actuacions musicals. Un cop efectuats tots els discursos, ha sigut el torn de la música. El cantautor Mario Muñoz ha cantat una versió del tema 'In your eyes' de Peter Gabriel que ha adaptat per a la campanya internacional de l'Assemblea, 'Make a move'. A continuació, la també cantautora Alicia Ramos ha interpretat 'Canto a la Libertad' mentre els assistents engegaven la llanterna del mòbil i creaven un mar de llums. L'acte s'ha donat per acabat després que ressonés l''Estaca' de Lluís Llach per la megafonia, i, també per la plaça de Cibeles, ja que molts dels assistents han acompanyat la melodia amb les seves veus i encara alçant els telèfons mòbils amb la torxa activada, il·luminant l'espai.

Summary: Milers de persones es presenten a Madrid com un "mur humà contra la intolerància" del judici de l'1-O


L'alcalde de la Torre de Capdella (Pallars Jussà), Josep Maria Dalmau (PSC), ha signat aquest divendres el decret d'alcaldia de suport al referèndum del pròxim 1 d'octubre. D'aquesta manera, l'històric socialista, es compromet a cedir una sala de l'Ajuntament, espai municipal que s'utilitza habitualment per totes les eleccions, pel pròxim 1-0. Dalmau ha afirmat que ''l'Ajuntament és de tots els veïns i jo no els puc treure el desig de votar al municipi''. L'alcalde socialista ha dit que aquesta decisió ha estat consensuada amb tot l'equip de Govern municipal. Dalmau en més d'una ocasió ja havia expressat el seu desig de poder votar argumentant que ell creu en la democràcia i per això considera que s'ha de poder votar en una qüestió com la de l'1-O. El president de la Generalitat, Carles Puigdemont, i el vicepresident del Govern, Oriol Junqueras, van enviar aquest dijous cartes als ajuntaments informant que es "comptarà" amb els locals que habitualment es fan servir com a centres de votació per tal de celebrar el referèndum de l'1-O. Així mateix, la carta dona 48 hores perquè els batlles confirmin a través d'un correu electrònic la seva disposició o comuniquin "les variacions que hi pugui haver en relació amb la disponibilitat dels locals indicats". El PSC-CP mana a la Torre de Capdella amb 4 regidors i al ple també hi ha representació de PDeCAT, que hi té dos edils, i de la CUP, que en té un. El municipi està format per un total de 19 pobles situats a la Vall Fosca: la Pobleta de Bellveí, Estavill, Envall, Antist, Castel-estaó, Beranui, la Plana de Mont-rós, Astell, Oveix, Aguiró, Paüls, Pobellà, Mont-rós, Molinos, la Torre de Capbdella, Aiguabella, Esupi i la Central de Capdella i Capdella.

Summary: L'alcalde de la Torre de Capdella (PSC) ja ha signat el decret de suport al referèndum


La façana de l'edifici de serveis compartits de la plaça Cívica de la Universitat Autònoma de Barcelona (UAB) va aparèixer aquest dijous amb un nino vestit de guàrdia civil penjat d'una soga i acompanyat d'una pancarta que deia "pim, pam, pum, que no en quedi ni un". Des de la UAB asseguren que quan se'ls va alertar van fer-ho retirar d'immediat, com sempre que hi ha accions contra persones o amenaces. Per la seva banda, L'Associació Espanyola de Guàrdia Civils (AEGC) ha denunciat que els fets evidencien la "persecució" que viuen els agents destinats a Catalunya. Lamenten que "l'assetjament" arribi també a les universitats de la mà dels "intransigents" i demana a la Fiscalia que actuï d'ofici per identificar els responsables.

Summary: Pengen d'una soga un nino de la Guàrdia Civil a la UAB


L’organització del Carnaval de Vilanova i la Geltrú busca la complicitat dels adolescents per dissenyar campanyes contra les agressions sexuals, l’incivisme i l’excés de consum d’alcohol durant una de les festes més importants de la ciutat. Aquest desembre, deu centres educatius de la ciutat participen en una iniciativa que vol desenvolupar la creativitat i “fer pedagogia de la festa” als alumnes de tercer i quart d’ESO i primer de Batxillerat, segons ha destacat a l’ACN la presidenta de la FAC (Federació d’Associacions pel Carnaval), Anna Candela. Les millors propostes de cada centre protagonitzaran la campanya de civisme que cada any es desplega amb motiu del Carnaval. La FAC ha proposat a deu instituts i escoles de Vilanova que s’impliquin en el disseny de les campanyes cíviques, marcant com a punt de partida diversos eslògans sobre les agressions sexuals, l’incivisme i el consum d’alcohol irresponsable. “Si et passes, se t’ha acabat la festa”, “Només sí és sí” i “Respecta qui no està de festa” són alguns dels lemes que els estudiants han hagut de seguir a l’hora de dissenyar la imatge de les campanyes. Cada grup d’entre 6 i 8 alumnes pot triar si aposta pel format gràfic o audiovisual.   “Els últims carnavals hem vist força problemes amb el consum d’alcohol als actes, fins i tot amb comes etílics en adolescents”, explica Anna Candela, que creu que involucrar els joves en el disseny de les campanyes és una bona manera de seduir-los per a què ells mateixos facin bandera dels missatges que es difonen. Al mateix temps, es dona la circumstància que els últims dos anys hi ha hagut dues denúncies per agressió sexual en nits de balls del Carnaval a la ciutat. Candela senyala que la intenció és “conscienciar-los” i fer-los entendre que el Carnaval de Vilanova i la Geltrú està marcat per la sàtira com a element “essencial” de la festa, i insisteix en la importància de fomentar el respecte cap a la resta de persones. Segons la FAC, bona part dels joves que surten de festa durant el Carnaval “desconeixen aquesta essència”. “Els falta el sentit de viure la festa amb respecte, en comptes de fer el cabra com no toca”, rebla la presidenta de l’organització. Al seu torn, el professorat veu aquesta campanya com una oportunitat per a què els nanos treballin valors en grup i despuntin en allò que se’ls dona millor. “Aquests treballs permeten l’autoconeixement personal i que els alumnes puguin aportar les seves habilitats, bé sigui en música, dibuix o narrativa”, explica Sara Tàpia, coordinadora de tercer i quart d’ESO a l’Institut Baix a Mar, que apunta que alguns estudiants s’han animat a composar una cançó. En aquest centre, les campanyes les fan els alumnes de tercer d’ESO, i s’han centrat en les agressions sexistes i l’incivisme. Tàpia relata com han pogut comprovar que els nanos estan “molt sensibilitzats” amb tot allò referent a aquestes dues causes. Així, senyala que la confecció de les campanyes els està servint per fomentar actituds cíviques dins el mateix institut, de manera que, en definitiva, “els alumnes reflexionen, i això els ajuda a ser millors persones”. “Tot s’hi val, però amb respecte” El “masclisme” d’algunes disfresses, la “por” que senten algunes noies vers els nois a l’hora de sortir de festa, les deixalles llençades al carrer o gent orinant a qualsevol cantonada són alguns dels elements que han inspirat els alumnes de l’Institut Baix a Mar, que aquest dilluns al matí ultimaven els cartells i el detall dels vídeos que enregistraran al llarg d’aquest dimarts. “Al Carnaval tot s’hi val, però amb un mínim respecte cap a la gent”, destaca Iker Asensio, mentre relata que el seu grup ha dissenyat un cartell per a la campanya contra les agressions on s’hi veu un cadenat trencat després d’haver lligat un símbol de les dones. “Volem explicar que cada persona és lliura de fer el que vulgui”, apunta. Al seu costat, Àlex Chamorro, company d’un altre grup, diu que ells s’han basat en la imatge d’una dona plorant, tapada amb un antifaç de Carnaval. En canvi, un tercer grup il•lustra un noi que vol agafar una noia vestida de comparseria, però aquesta el refusa, tal com explica Irene Hernández, una de les alumnes que ha dissenyat aquesta proposta. Totes les campanyes contra les agressions sexistes llueixen l’eslògan “Només sí vol dir sí”. En paral•lel, tots els grups estan treballant la gravació de vídeos per fer la campanya de civisme. En aquest cas, els alumnes aposten per fer entrevistes al carrer o per recopilar imatges d’actituds incíviques, com el soroll fora de l’àmbit de les festes o els orins fora dels lavabos públics. “Volem mostrar la mala imatge que dona l’incivisme, que diu molt poc d’una ciutat on s’actua així”, apunta una de les alumnes.   En tots els casos, les propostes hauran d’estar enllestides abans d’aquest dijous, quan cada centre triarà les seves millors campanyes. Totes les que siguin escollides s’incorporaran al material gràfic i audiovisual que difondrà l’organització del Carnaval durant la propera edició d’aquesta festa, que arrencarà de forma tradicional el 28 de febrer.

Summary: L’organització del Carnaval de Vilanova s’alia amb els adolescents per crear campanyes contra les agressions sexuals


El president de la Comissió Europea, Jean-Claude Juncker, ha promès aquest dimecres aconseguir la instal·lació de “wifi gratuït” a “cada poble i ciutat europea” l’any 2020. Durant el seu discurs a Estrasburg, Juncker també ha assegurat que la CE treballa perquè la xarxa mòbil amb capacitat 5G estigui desplegada abans del 2025, el que podria crear fins a dos milions de llocs de treball. En matèria digital i de telecomunicacions, el luxemburguès també ha admès que la proposta de limitar a 90 dies el ‘roaming’ gratuït no era apropiada i que hi haurà un nou esborrany la propera setmana. “Complirem la promesa” del roaming gratuït, ha reiterat.  “Avui proposem equipar cada poble i ciutat europea amb accés wifi a Internet gratuït als principals centres de vida pública l’any 2020”, ha dit Juncker. “La connexió ha de beneficiar tothom”, ha remarcat, assenyalant que han de poder navegar per Internet tots els europeus, sigui quin sigui “on viuen o quant cobren”. El president de la CE ha dit, també, que el desplegament del 5G “té el potencial de crear dos milions de llocs de feina addicionals a la Unió Europea”.  Pel que fa al ‘roaming’, Juncker ha dit que s’eliminarà “no només pels empresaris que viatgen a l’estranger dos dies o els turistes que van dues setmanes a gaudir del sol”. “També pels nostres treballadors transfronterers, i pels milions d’estudiants Erasmus que fan els estudis a l’estranger un o dos semestres”, ha indicat. El president de la CE ha dit que “ser polític vol dir corregir els errors tècnics immediatament” i que per això presentarà la setmana vinent una nova proposta sobre l’eliminació del ‘roaming’. Juncker també ha promès “donar poder als artistes i creadors i protegir la seva feina”. En aquest sentit, ha dit que “la creació de continguts no és un hobby, sinó una professió”, part “de la cultura europea”. “Vull que periodistes, editors i autors rebin un sou just per la seva feina, ja sigui feta en estudis o a casa, distribuïda online o offline, impresa o distribuïda per Internet”, ha assenyalat.

Summary: Juncker promet “wifi gratuït” al centre de “cada ciutat europea” l’any 2020


El Govern ha acordat autoritzar el Departament d’Agricultura, Ramaderia, Pesca i Alimentació (DARP) a convocar els ajuts a les inversions relatives a la millora de la transformació i comercialització d’aliments i la mitigació del canvi climàtic, amb un pressupost total de 27 milions d'euros. Es tracta de la segona convocatòria del PDR 2014-2020 de subvencions de dues línies d’ajut que tenen com a objectiu millorar la competitivitat de les indústries amb processos innovadors, incrementar el valor afegit dels productes agrícoles, i fomentar la internacionalització, i alhora també fomentar un ús més eficient de l’energia, l’ús de les energies renovables, de subproductes, de residus i altres matèries primeres no alimentàries per impulsar el desenvolupament de l’economia circular. Aquesta convocatòria d’ajut està cofincançada en un 43% pel Fons Europeu Agrícola de Desenvolupament Rural, i el 57% restant correspon al DARP. Els ajuts a concedir tenen caràcter de subvenció directament aplicable als imports de les inversions i despeses derivades de les actuacions objecte de l’ajut, i van dirigits a les persones físiques, jurídiques i les seves agrupacions. Aquests percentatges d’ajut poden arribar al 40% en el cas de pimes, al 20% en els establiments més grans que pimes i que tinguin menys de 750 treballadors o fins a 200 milions d’euros de volum de negoci, i a un 10% en la resta de casos. En les bases reguladores i la convocatòria corresponent s’establirà, entre altres, les inversions subvencionables i no subvencionables, així com els requisits d’elegibilitat, criteris de priorització, concurrència amb altres ajuts, documentació, tramitació en dues fases, compromisos i obligacions, justificació i pagament.

Summary: Ajuts de 27 MEUR per a la millora de la transformació i comercialització d’aliments i la mitigació del canvi climàtic


El Voll-Damm Festival Internacional de Jazz de Barcelona ha fet públic aquest dijous una bona part del cartell de la seva 51a edició, amb una nòmina d’artistes internacionals encapçalada per Herbie Hancock, Wynton Marsalis, Richard Bona, Ludovico Einaudi, Djavan, John Scofield, Kyle Eastwood o Joe Lovano. També hi actuaran Ron Carter, Angélique Kidjo, Martirio i Chano Domínguez, Makaya McCraven, entre altres. Andrea Motis protagonitzarà el ‘Retrat d’Artista’ de l’edició amb cinc concerts, tres d’ells estrena absoluta, i La Locomotora Negra recordarà els 50 anys del mític 'Concert sacre' de Duke Ellington amb una producció especial. José Mercé, Pegasvs, Las Migas o Joan Chamorro seran alguns altres dels representants locals en la propera edició del festival.  El 51 Festival Internacional de Jazz de Barcelona ha anunciat aquest dijous un generós primer bloc d’artistes confirmats, incloent tan alguns grans noms consagrats com propostes més arriscades i noms emergents, així com també els primers artistes del cicle flamenc ‘De Cajón!’, que el certamen va integrar ja fa uns anys.  Herbie Hancock, Djavan, Wynton Marsalis, Ludovico Einaudi, Richard Bona, Ron Carter, Angélique Kidjo, John Scofield, Mayka McCraven, Joe Lovano i Kyle Eastwood seran els grans noms de l’edició, a l’espera de noves confirmacions. El director del festival, Tito Ramoneda, ha dit aquest dijous que eren conscients del “repte” que suposa estar “a l’alçada” de les noces d’or, que el certamen va celebrar l’any passat. Però el director es mostra “més que satisfet, eufòric” amb la qualitat i el nivell de la trentena llarga d’artistes anunciats aquest dijous.   A un preu mitjà de 32 euros l’entrada, el Palau de la Música Catalana acollirà els concerts de Herbie Hancock (26 d’octubre), Djavan (14 de novembre), La Locomotra Negra amb un homenatge als 50 anys del Concert sacre de Duke Ellington (15 de novembre), Andrea Motis tancant el seu ja anunciat ‘Retrat d'Artista’ (20 de novembre), The Golden Gate Quartet (13 de desembre) i, el 28 de febrer del 2020, Wynton Marsalis & The Jazz at Lincoln Center Orchestra. Més enllà del jazz, el pianista i compositor Ludovico Einaudi actuarà a l’Auditori (7 novembre) per presentar el seu nou projecte, Seven Days Walking. La sala BARTS del Paral·lel també oferirà una selecció d’artistes del nivell de Richard Bona & Alfredo Rodríguez (23 d’octubre), Kyle Eastwood (30 d’octubre), Ron Carter Quartet (17 de novembre), Angélique Kidjo amb el seu particular homenatge a Celia Cruz (19 de novembre), el duo format per John Scofield i Jon Cleary (21 de novembre), i el retorn com a parella artística de Martirio i Chano Domínguez (28 de novembre), amb un programa dedicat a  Ignacio Villa, el mític pianista i cantant cubà més conegut com a Bola de Nieve. Altres concerts ja anunciats són els dels bateries Marc Guiliana  amb el seu projecte Beat Music a la [2] de l’Apolo (5 de novembre) i Makaya a Luz de Gas McCraven (7 de novembre). Al Conservatori del Liceu, s'hi podrà veure el Peter Bernstein Quartet (21 d’octubre), el duo format per Dave Douglas i Uri Caine (29 d'octubre), el trio del pianista Yonathan Avishai  (11 de novembre) i el Joe Lovano Trio Tapestry (12 de novembre). Tots aquests artistes oferiran també classes magistrals al mateix Conservatori, en una llista que compta també amb artistes com ara el cantaor José Mercé. Andrea Motis, ‘Retrat d’artista’  La trompetista i cantant catalana Andrea Motis tindrà enguany una presència destacadíssima al festival on, de fet, ha actuat ininterrompudament des del 2010, com recorda el director artístic Joan Anton Cararach.  Motis protagonitza aquest any el ‘Retrat d’artista’ del festival, és a dir, fins a cinc concerts en espais i amb repertoris i formacions diferents. El primer, ‘Guitar Storm’, al Teatre Auditori de Sant Cugat, una producció nova amb músics dels quals “l’Andrea està enamorada”. El segon, ‘The art of the Quintet’, a la Sala Barts, amb composicions pròpies. Motis també actuarà al Móvínic Experience, actuarà amb la Big Band Martin Leiton a Luz de Gas, i finalment, oferirà un concert al Palau de la Música per presentar ‘Do otro lado do azul’, el seu nou disc, nascut precisament en el sí del festival que li va encarregar fa dos anys i va presentar provisionalment sota el títol ‘Brasil’.  ‘De Cajón!’ La sèrie flamenca De Cajón! presenta també un avançament de la seva programació d'aquest any amb les actuacions de Rafael Riqueni (24 d’octubre, Conservatori del Liceu), Las Migas (30 d’octubre, L’Auditori Sala 2), l'espectacle Farrucos y Fernández , Navidad en familia (14 de desembre, Teatre Tívoli) i el retorn d'Estrella Morente amb el seu espectacle Copla (20 de desembre, Palau de la Música Catalana). Alba Armengou, Èlia Bastida, Joan Chamorro, The Campbell Brothers, Chicuelo amb Marco Mezquida, ELE, Carla Motis, Pegasus, Jaume Vilaseca i Dorian Wood són altres noms ja confirmats de la programació (diversos espais).

Summary: Herbie Hancock, Wynton Marsalis, Richard Bona i Ludovico Einaudi, al 51è Festival Internacional de Jazz de Barcelona


L'exconsellera d'Ensenyament Meritxell Ruiz ha justificat la seva decisió de dimitir al juliol del 2017 al fet que preveia que a partir d'aquell moment, amb la data de l'1-O fixada, s'entraria en "un període de més tensió dialèctica". "A mi em constava veure'm en aquesta tensió", ha afegit, ja que la seva tasca era més "tècnica" com a responsable d'Ensenyament. Ruiz ha explicat que, amb el cessament de Jordi Baiget, es va obrir una via per remodelar el Govern i que va prendre una "decisió personal" en un moment en què s'havia acabat el curs i ja estava "tot preparat" per al següent. Ruiz ha assegurat que a les reunions del Govern es parlava d'un "referèndum pactat" i un "acord" amb l'Estat, i que "en cap moment" se li va plantejar "la via unilateral com a via possible". A preguntes de l'advocat de l'acusació popular exercida per Vox Juan Cremades, Ruiz ha explicat el motiu pel qual va comunicar a l'expresident Carles Puigdemont que no volia seguir al Govern. Ruiz ha explicat que, després del cessament de Baiget que va obrir una via de remodelació de Govern, va prendre la "decisió personal" de no seguir al càrrec un cop acabat el curs i haver preparat el següent. A més, ha dit que en aquell moment ja hi havia sobre la taula la data de l'1-O per al referèndum i, a més, "tenia els nens molt petits en aquell moment". "Creia que havia fet la meva feina i era el moment per deixar-ho", ha afegit. L'exconsellera ha afegit que al Govern "sempre es parlava de diàleg i pacte amb l'Estat", i no d'una via unilateral, i que ni Puigdemont ni Junqueras li va demanar cap compromís amb un referèndum unilateral. "Em van demanar compromís amb el Govern i amb la tasca que estava fent en aquell moment", ha respost a Vox.  Tot i assegurar que la proximitat de l'1-O no va influir "directament" en la seva decisió, a preguntes de la fiscalia Ruiz ha dit que, un cop es va posar el termini de l'1 d'octubre, "era evident que de juliol a octubre s'incrementaria la tensió dialèctica entre els dos governs". "Em vaig plantejar que entràvem en un període de més tensió dialèctica i a mi em costava veure'm en aquesta tensió", ha assegurat, ja que el seu encàrrec era "molt tècnic". "Creia que podia aportar poc en aquell escenari", ha reblat. Ruiz ha remarcat que li consten "moltes" gestions amb l'Estat per part dels membres del Govern per buscar un acord amb l'Estat. "En totes les reunions demanàvem que s'escoltés la voluntat del poble de Catalunya en les últimes eleccions", ha dit, però que mentre ella va formar part de l'executiu no van rebre "cap" resposta. A preguntes de l'advocacia de l'Estat, l'exconsellera ha reconegut que va participar el 4 de juliol de 2017 en la presentació de l'esborrany de la llei de referèndum però s'ha desvinculat de la seva elaboració. "Jo no era diputada, no havia llegit el text perquè no participava en les votacions del Parlament", ha manifestat . L'advocada de l'Estat Rosa María Seoane li ha preguntat si sempre va pensar que s'optaria per una via pactada fins que va marxar el 14 de juliol i ha reconegut que sí. "Fins que jo vaig estar al Govern sempre vam parlar de referèndum pactat i de diàleg, almenys fins que jo vaig marxar", ha remarcat.

Summary: Meritxell Ruiz justifica al Suprem la dimissió: "Preveia un escenari de més tensió dialèctica i em costava veure'm-hi"


Sitges ha enllestit aquest dimecres el dispositiu de seguretat del Carnaval amb l’objectiu que es mantingui la reducció de delictes constatada els últims dos anys. Comparant les dades del 2016 amb el 2014, els fets delictius durant les festes han descendit un 54%, fet que esperona els organitzadors i els cossos de seguretat a seguir aquesta línia. Aquest ha estat un dels eixos centrals de la Junta Local de Seguretat extraordinària, on s’han analitzat de nou tots els detalls dels nous recorreguts, que tanta controvèrsia han generat les darreres setmanes. Un cop autoritzat el Pla d’Autoprotecció (PAU) per part de Protecció Civil, l’alcalde Miquel Forns ha assegurat que a la reunió d’aquest migdia ha quedat “tot resolt”, mentre ha senyalat que els nous itineraris seran una “experiència” per determinar si finalment s’ha trobat la fòrmula per aconseguir l’equilibri entre la seguretat i la festa. L’esforç en introduir noves mesures de seguretat, ampliant la presència dels agents policials de paisà i millorant la il•luminació en els carrers més conflictius, han estat els elements principals que els darrers dos anys han contribuït a reduir el nombre de delictes durant el Carnaval de Sitges. Així ho ha senyalat Miquel Forns aquest dimecres després de la Junta Local de Seguretat extraordinària celebrada al migdia, a escassament 24 h de l’inici de la festa. Forns ha apuntat que l’any 2016 es va registrar un descens de delictes del 29% en comparació al 2015, en una xifra que s’eleva al 52% si es compara amb els delictes que es van produir el Carnaval del 2014. Tenint presents aquestes dades, l’alcalde ha augurat que el descens pugui continuar també aquest any. Per assolir aquesta reducció, Forns confia en els petits ajustos que anualment estableixen els Mossos d’Esquadra i la Policia Local, com la definició de nous punts de control, en consonància al nou recorregut. A grans trets, però, el gruix del dispositiu d’aquest Carnaval es mantindrà com els darrers anys: hi haurà gairebé 1.200 efectius policials, de Protecció Civil, Bombers, Creu Roja i del Servei d’Emergències Mèdiques (SEM). Paral•lel a les xifres delictives, la Junta de Seguretat s’ha centrat també en la controvèrsia dels darrers dies entorn els nous itineraris de les rues de la Disbauxa i l’Extermini, de diumenge 26 i dimarts 28 de febrer. L’alcalde ha remarcat que finalment ha quedat “tot resolt”, gràcies al compromís d’agilitzar el pas de les carrosses, que aquest any seran 6 colles menys que les darreres edicions. També s’han perfilat les vies d’evacuació de l’avinguda Sofia, on per primer cop es mantindran les carrosses en espera abans que comencin les rues.  Miquel Forns ha admès que, tot i l’aval de Protecció Civil al Pla d’Autoprotecció, els cossos policials i els Bombers segueixen mostrant reticències al recorregut perquè aquest manté una part al nucli antic. Per molt que s’hagi incrementat la presència al passeig de la Ribera, l’alcalde ha recordat que els serveis d’emergències continuen demanant que les rues només es desfilin per la zona marítima. Forns, però, ha demanat un vot de confiança vers la nova “experiència”, confiant acontentar, aquest any sí, els Mossos d’Esquadra, la Policia Local i els Bombers. Després de la reunió d’aquest migdia, el Carnaval arrencarà demà dijous al vespre amb l’Arribo de Sa Majestat Carnestoltes, marcant l’inici de sis dies ininterromputs d’esdeveniments multitudinaris en els quals Sitges calcula rebre aproximadament 300.000 visitants. Per avaluar el funcionament dels dispositius de seguretat, hi ha previstes diverses reunions de control dels cossos policials i d’emergències pel dissabte, diumenge i dimarts, així com també una reunió final a principis de març.

Summary: Sitges afronta el Carnaval amb l’objectiu de mantenir el descens dels delictes, que han caigut un 52% en dos anys


El col·lectiu de transportistes agrupats a la Federació Empresarial d’Auto-Transport ha alertat que no està d’acord amb la solució que proposa el RACC per a la carretera N-340 amb l’objectiu d’evitar-hi l’alta sinistralitat. El RACC ha lamentat aquest dimecres la “passivitat” del govern espanyol per solucionar la qüestió i ha tornat a demanar que es desviï "obligatòriament" els camions de l'N-340 a l'AP-7, amb una bonificació del 50% en el preu del peatge. "Això permetria reduir dràsticament la mortalitat, una solució que ja ha funcionat a la N-2 a Girona on la reducció dels accidents mortals ha estat un èxit", ha defensat l'entitat en un comunicat. Els transportistes, en canvi, reclamen que l’autopista sigui gratuïta. El col·lectiu de camioners ha puntualitzat que la situació de l’N-2 i la de l’N-340 són diferents, “tal i com han reconegut des de la Conselleria de Territori i Sostenibilitat de la Generalitat de Catalunya” i ha posat en dubte les declaracions del president del RACC segons les quals la solució que proposa el club automobilístic és acceptada pel territori. Ben al contrari, la federació apunta que aquesta “no és la solució que veïns, transportistes i alcaldes, tant de la zona de l’Ebre com del Pacte de Berà, estan reivindicant”. El que reclamen, ha insistit el col·lectiu de camioners, és “la gratuïtat en els trams d’autopista paral·lels a la N-340”. Els transportistes també han volgut criticar que se’ls pugui presentar com els culpables d’una sinistralitat que són “el primers en patir”. I alerten que la mesura de prohibir el trànsit als camions és “excepcional”, i ha d’anar acompanyada d’una “alternativa de pas” que no suposi un increment del cost, “doncs això seria establir un nou impost”. Finalment, el col·lectiu de transportistes convida el RACC a “escoltar” el teixit socioeconòmic del Camp de Tarragona que, “amb una rara unanimitat”, s’ha pronunciat “clarament” per la gratuïtat de l’autopista per a tots els vehicles als trams paral·lels a la N-340.

Summary: Transportistes alerten que no estan d’acord amb la solució del RACC per a la N-340 i reclamen autopista gratuïta


L'atur dels graduats en FP se situa al voltant del 9% (8.64% al grau mitjà i 9,32% al grau superior), una taxa tres vegades inferior a la de l'atur juvenil, que actualment és del 28,8%. L'estudi d'inserció laboral dels ensenyaments professionals del 2018 xifra amb un 55,1% els graduats que han trobat feina 9 mesos després d'acabar els estudis, sis dècimes per sobre de les dades recollides l'any anterior. Així, segons el director general de Formació Professional, Joan Lluís Espinós,  es posa de manifest que tenir graduació ''és garantia de trobar feina''. La importància de les estades en empreses, gràcies a les quals el 25% dels alumnes troben feina, està fent replantejar els currículums a Educació per augmentar les hores de pràctiques.

Summary: L'atur dels graduats en FP  és tres vegades inferior a la desocupació juvenil


La Generalitat ha intervingut de forma temporal la residència Salarich Calderer de Bagà. Segons ha avançat 'Aquí Berguedà' i ha confirmat l'ACN, un expert s'ha incorporat a la direcció per fer-se càrrec de la gestió del centre, en una solució consensuada amb el patronat de la fundació. Les tasques encomanades són fer un diagnòstic de la situació a la residència i plantejar al CatSalut solucions per millorar la gestió. Fa uns dies, la residència de Bagà va ser motiu de polèmica per una carta on es demanava als treballadors que estaven de baixa que tornessin "de forma immediata" als seus llocs de treball i evitar el tancament. Es tracta d'un dels centres que més ha patit el coronavirus a Catalunya. Hi han mort 29 dels 81 residents.

Summary: La Generalitat intervé de forma temporal la residència Salarich Calderer de Bagà


El president del Grup Volkswagen, Herbert Diess, ha enviat una carta interna als treballadors de Seat en què expressa el seu compromís amb la marca i amb la planta de Martorell, "que compta amb un equip competent i dedicat". Diess afirma que Seat "és una marca sòlida" i fa al·lusió a la millora dels resultats financers en els darrers anys, el creixement de vendes, la producció i la contractació. "Seat compta amb una estratègia ben definida i una base de negoci molt sòlida, gràcies a la dura feina portada a terme per l'equip durant aquests anys. Això no canviarà", diu. El president del grup també destaca que el fins ara president de Seat, Luca de Meo, "ha deixat petjada" en la companyia.  En la missiva, a la qual ha tingut accès l'ACN, Diess explica que després d'un 2019 "de grans èxits", De Meo "ha decidit deixar Seat per assumir nous reptes professionals". Valora el seu "compromís" i la seva "inestimable contribució" a l'empresa i assegura que ha fet una "gran contribució" a l'èxit del grup des del 2009. Afegeix que el fins ara vicepresident de finances, Carsten Isensee, ha agafat les regnes de Seat de forma interina i envia "un missatge de confiança en el futur".  El president del grup assegura que el 2020 "serà un any ple de reptes" per a Seat, com el compliment dels objectius de CO2, les inversions per electrificar la gamma i la situació en els mercats, amb un creixement moderat i fins i tot lleugerament en declivi.  També expressa el seu compromís també amb l'estratègia CUPRA.

Summary: El president de Volkswagen expressa el seu compromís amb Seat i Martorell: "És una marca sòlida, això no canviarà"


Fer una nova ordenança més curta i sintètica que, sense depassar unes línies vermelles, ofereixi "solucions a mida" a cada establiment de la ciutat de Barcelona que vulgui posar una terrassa. Aquesta és la principal conclusió del llibre blanc de les terrasses de Barcelona, una iniciativa del Gremi de Restauració que s'ha elaborat a partir dels debats mantinguts per una comissió d'experts formada, entre d'altres, per Pilar Rahola, Xavier Sardà, Javier Mariscal o Gonzalo Bernardos. Entre les conclusions de l'informe, que vol ser una "guia " que permeti al govern municipal "modificar una norma que ofega el sector i que no es pot aplicar", destaca, per exemple, el consens per mantenir els horaris actuals de les terrasses, permetre l'ús d'estufes a l'hivern, flexibilitzar els règim de distàncies i protegir l'interior dels establiments emblemàtics encara que no comptin amb lavabos accessibles. Rogr Pallarols, director general del Gremi de Restauració, ha recordat que l'actual ordenança "afecta greument" el 60% de les terrasses de Barcelona que donen feina a més de 70.000 persones. L'acte de presentació del llibre blanc de les terrasses de Barcelona s'ha fet aquest dimarts al Born Centre Cultural i ha comptat amb bona part dels 20 membres de la comissió d'experts que l'ha elaborat i una àmplia representació del món polític, tant a nivell municipal com de país.  Junt amb membres de la comissió com Xavier Sardà, Pilar Rahola, Gonzalo Bernanardos, Mercedes Milà, Oriol Bohigas o Eulàlia Vintró, s'ha pogut veure a l'expresident de la Generalitat, Artur Mas o el líder del PSC, Miquel Iceta. El segon tinent d'alcalde a l'Ajuntament de Barcelona, Jaume Collboni, ha estat el principal representant del govern municipal. Cap membre de Barcelona En Comú hi ha assistit. Per defensar les reclamacions incloses a l'informe, el director general del Gremi de Restauració, Roger Pallerols, ha recordat que, segons un estudi elaborat per la Universitat de Barcelona (UB), el 82,9% dels usuaris de les terrasses de Barcelona són veïns de la ciutat, un 2,7% de l'àrea metropolitana i la resta, el 14,4%, turistes. L'estudi també constata que el 56% també utilitzen les terrasses a l'hivern. Unes xifres que per Pallerols demostren  que les terrasses "són patrimoni" de la ciutat i "no una privatització de l'espai públic com alguns han volgut vendre".  Sobre la principal petició de l'informe, la de solucions a mida de cada establiment, Pallerols ha recordat que Barcelona, com tota ciutat, "és plural" i que calen solucions específiques per cada barri i per cada carrer. "Ens calen operacions de microcirurgia perquè les de macrocirurgia ja les hem provat amb l'actual normativa i han tingut efectes devastadors", ha reblat. Unes efectes, ha afegit, que pateixen el 60% dels bars i restaurants de la ciutat que tenen terrassa i, especialment, als establiments de proximitat, els més arrelats a la ciutat. De les altres recomanacions, el coordinador dels debats del grup d'experts, Daniel Domenjó, ha destacat la coincidència de bona part dels membres en una qüestió com els horaris que a priori semblava una de les que podia generar més conflictes. Aquí, ha afegit que el consens ha estat mantenir els horaris actuals, és a dir, de 8 del matí a la mitjanit de diumenge a dijous, i fins la una de la nit els divendres, dissabtes i vigílies de festius, i no allargar-lo com si han fet a Madrid, per exemple. També han coincidit en marcar com a línia vermella garantir l'accessibilitat a tots els establiments. Aquí però, els experts proposen que en el cas d'establiments emblemàtics es permeti que tinguin terrassa tot i que els lavabos del local no estiguin adaptats per a persones amb problemes de mobilitat. Aquí, volen que es creï un catàleg de terrasses emblemàtiques a preservar més enllà de l'estat de l'interior de l'establiment.  Tot i que és un tema complex que afecta molts actors i de difícil solució, Pallerols ha destacat que la comissió d'experts, formada per vint personalitats molt diverses de tendències polítiques en alguns casos oposades, demostra que el consens és possible i que ha arribat l'hora de "modificar i adaptar a la realitat" una normativa que el mateix govern municipal ha reconegut que és inaplicable en la seva actual configuració. Malgrat l'absència de membres de Barcelona En Comú a l'acte, Pallerols ha assegurat que han estat en contacte permanent amb l'alcaldessa de Barcelona, Ada Colau, i que en breu li faran arribar el llibre blanc a petició seva. De la seva banda, el segon tinent d'alcalde a l'Ajuntament de Barcelona, Jaume Collboni, ha agraït la feina de la comissió d'experts per elaborar un informe que "segurament serà una de les guies" que farà servir el govern municipal per modificar una ordenança que és molt difícil d'aplicar i que en els últims dos anys i mig ha provocat alguns conflictes. "El de les terrasses és un conflicte que vol temps, diàleg, sentit comú i generositat per part de tots", ha assenyalat. Collboni també ha volgut deixar clar que el govern municipal vol aprovar una nova ordenança que tingui recorregut en el temps i que "no s'hagi de modificar cada legislatura" amb els perjudicis que això comporta al sector.

Summary: El Gremi de Restauració vol que l'ordenança de terrasses de Barcelona ofereixi "solucions a mida" a cada establiment


L'equip de Govern de Figueres vol impulsar la darrera fase d'obres de l'antic convent dels Caputxins per adequar l'accés exterior i fer millores a l'edifici annex –que forma part del complex-. Els treballs, valorats en 779.385,27 euros, es finançaran a través del Pla de Barris i suposaran la culminació de l'actuació de transformació del conjunt arquitectònic. En concret, s'arranjarà el tram pendent de l'entrada de l'equipament i es faran treballs de climatització, instal·lació de cobertes i finestres a la zona d'oficines. L'objectiu és que aquesta part de l'antic convent aculli les dependències de l'àrea de Promoció Econòmica de l'Ajuntament, que actualment s'ubiquen a l'Escola d'Hostaleria. El projecte se sotmetrà a aprovació definitiva al ple d'aquest dijous al vespre.  Figueres va iniciar les obres de rehabilitació d'aquest antic convent l'any 2011 a través de l'1% Cultural. Fins ara s'hi ha fet tres actuacions diferenciades per fases per un valor total de gairebé 3,5 MEUR.  La darrera intervenció es va culminar a principis d'aquest any i va permetre recuperar l'antic claustre, una sala polivalent i diversos despatxos ubicats a l'edifici annex –on hi ha les oficines del Pla de Barris- i que forma part del complex datat del segle XVII.  El govern municipal porta a aprovació definitiva al ple d'avui la quarta fase, valorada en 779.385,27 euros. Aquests treballs han de servir per completar la fase anterior amb una millora de l'accés a l'entrada principal de l'edifici i la climatització, instal·lació de finestres i cobertes a l'espai d'oficines.  L'objectiu és que aquesta zona pugui acollir noves dependències municipals entre les quals hi havia Promoció Econòmica, que es deixarà l'espai que ocupa a l'Escola d'Hostaleria per l'ampliació de l'oferta formativa del centre. La intervenció es finançarà a través del Pla de Barris.  Els treballs han de suposar completar tota l'obra projectada. Per a més endavant i encara sense data, el govern ha manifestat en diverses ocasions la voluntat d'obrir un carrer a la part posterior  i rehabilitar els antics jardins del convent.

Summary: Figueres impulsa la darrera fase d'obres de l'antic convent dels Caputxins per adequar els accessos i l'edifici annex


La Cambra de Propietat Urbana de Barcelona valora ''positivament'' la ponència per a la reforma de la Llei d'Habitatge que regula la possibilitat de 'desnonament exprés' que s'ha aprovat aquest dimarts a la Comissió de Justícia del Congrés dels Diputats a iniciativa del PDeCAT i amb els vots a favor del PP, Ciutadans, PNB i PSOE. El gerent de la Cambra de Propietat, Òscar Gorgues ha manifestat que aquesta iniciativa és un pas ''reclamat i esperat'' per tots els agents de la propietat immobiliària amb l'objectiu de ''recuperar l'equilibri del sector'' trencat per la irrupció de les 'màfies' dedicades a ocupar habitatges. En declaracions a l'ACN, Gorgues ha subratllat que aquesta iniciativa legislativa també ajudarà posar ordre a les llistes d'espera d'habitatges socials i per tant a fer més efectiva les polítiques públiques de distribució de pisos entre persones vulnerables.      El gerent de la Cambra de Propietat Immobiliària de Barcelona (CPIB) creu que aquesta iniciativa permetrà recuperar l'equilibri i l'ordre en les llistes d'espera de pisos socials que gestionen els ajuntaments i les entitats públiques dedicades a atendre les necessitats de les famílies vulnerables.  Abans del 'desnonament exprés' hi havia 'màfies' o famílies que irrompien en habitatges socials buits i amb la seva actuació ''trencaven'' la llista de distribució de pisos entre famílies necessitades d'una llar. Amb aquesta iniciativa, aquestes persones que ocupen pisos podran ser desnonades en menys de dos mesos i per tant ''ajudarà'' a recuperar l'equilibri de les polítiques socials de les entitats públiques.  Gorgues també destaca que es tracta d'una iniciativa legislativa que ajudarà als petits propietaris amb un habitatge de lloguer o fins i tot que han vist com ocupaven la seva residència habitual i podien estar prop de dos anys per recuperar la propietat. Amb la modificació de la Llei d'Habitatge aquest propietaris recuperaran ''més seguretat jurídica'' per a les seves propietats.  El gerent de la Cambra creu que ha estat la irrupció de les 'màfies' d'ocupes les que han alterat el mercat de l'habitatge i per això calia donar cobertura legal a desnonaments en menys de dos mesos, com a partir d'ara serà possible, un cop aprovada la modificació per les Corts espanyoles.  Gorgues apunta una crítica al contingut de la modificació de la Llei d'Habitatge que és el fet que protegeix als petits propietaris, a les oenegés i les entitats públiques posseïdores d'habitatges socials i deixa fora d'aquesta cobertura legal als tenidors de pisos en lloguer (entre 300 i 1.000 habitatges) i que suposen un agent actiu en el mercat immobiliari.  Per al gerent, aquests tenidors de pisos i agents actius en el mercat de lloguer s'haurien d'haver diferenciat dels agents que la modificació de la llei deixa fora d'aquesta protecció del 'desnonament exprés' com són els fons voltors, les entitats financeres amb pisos buits i als grans promotors.  La iniciativa legislativa modifica la llei 1/2000 del 7 de gener, d'enjudiciament civil, en relació a l'ocupació il·legal d'habitatges i es aprovar aquest dimarts en la Comissió de Justícia del Congrés dels Diputats arran d'una iniciativa presentada pel PDeCAT fa més d'un any.  La modificació permet executar per la via d'urgència els desallotjaments i escurçar els tràmits. Fins ara, si es recorria a la via penal els tràmits per fer fora els 'ocupes', podia allargar-se fins a dos anys. Ara, amb un procediment sumari, es calcula que la situació es podrà resoldre en dos mesos.  El canvi normatiu protegeix els petits propietaris, les entitats sense ànim de lucre i les entitats públiques propietàries o posseïdores d'habitatges socials. Han quedat fora d'aquest nou procediment els grans tenidors, com fons voltor o entitats financeres, tal i com ja demanava el PDeCAT en el text inicial.  Un cop aprovat aquest dimarts a la Comissió de Justícia, el text de la proposició de llei anirà al Senat, on el PP té majoria absoluta i, per tant, s'aprovarà.  Combatre les màfies  Durant el debat d'aquest dimarts al Congrés, la diputada del PDeCAT va defensar que amb aquesta nova normativa es vol agilitzar els tràmits –fins ara fixats per la llei d'enjudiciament civil- i combatre aquest tipus d'ocupacions il·legals. De fet, Ciuró va dir que aquest canvi constituïa "un pas endavant" per acabar amb el negoci de les màfies que s'aprofiten de persones en situació vulnerable i els cobren per oferir-los un pis per ocupar. "Ara ho poden fer perquè els paguen per un pis on estaran dos anys però amb el procediment sumari no té sentit perquè ningú pagarà per dos mesos", va dir la diputada.

Summary: El sector de la propietat immobiliària valora ''positivament'' la proposició de llei de 'desnonament exprés'


El cap de l'executiu català assegura que l'independentisme "mai" utilitzarà la violència per fer valdre el seu projecte polític ACN Barcelona.-El president de la Generalitat, Quim Torra, ha començat la seva intervenció en el marc del debat sobre el 6 i 7 de setembre responent l'anunci de la líder de Cs, Inés Arrimadas. "Quina vergonya anunciar una querella contra el president de la Generalitat, quina vergonya!", ha etzibat per després demanar l'opinió dels lletrats del Parlament sobre la intervenció inicial de la líder de Cs ja que, segons Torra, el 90% del seu discurs no ha fet referència al títol del ple que havien sol·licitat. D'altra banda, Torra ha garantit que cap membre del Govern ni de la majoria independentista utilitzarà "mai "la violència per fer valdre el seu projecte polític i ho ha contraposat amb la necessitat de la unitat d'Espanya de fer ús de la violència i la repressió per ser "imposada".  Torra ha lamentat que per segona vegada Arrimadas utilitzi plens específics per parlar de tems que no són objecte del ple i, en aquest sentit, li ha retret que hagi acabat la seva intervenció inicial anunciant que el seu grup posarà una querella contra ell per "emprar" la violència que donen per fet que es produirà aquest divendres. En aquest context, ha fet una crida a Cs perquè siguin "valents i demòcrates" i els ha instat a jugar al joc de la política sense portar-los als tribunals ni amenaçar-los. El cap de l'executiu català ha defensat en referència als plens del 6 i 7 de setembre de l'any passat que no s'hauria d'haver impedit mai al Parlament parlar de tot "sense amenaces, sense límits i sense querelles". I ha recordat que l'expresdidenta del Parlament Carme Forcadell és una persona "demòcrata, honorable, pacífica" que és a la presó per defensar que s'ha de poder parlar sempre de tot. Segons ha argumentat, "el Parlament és el temple de la paraula, de l'acord i la negociació". El president de la Generalitat ha retret a Cs la judicialització de la política i "l'abús" del Tribunal Constitucional (TC) utilitzant-lo com a "comodí". "Una mica de responsabilitat senyors i senyores del 155. Si la unitat d'Espanya necessita fer ús de la violència i la repressió per ser imposada potser que no té la legitimitat i l'autoritat a Catalunya que vostès voldrien. Si és tan important que s'ha d'imposar amb violència, presó i exili. Jo els puc afirmar que jo mateix, cap membre del Govern i cap membre de la majoria independentista d'aquesta cambra no utilitzarem mai la violència per fer valdre el projecte polític", ha garantit. Torra ha defensat que la "veritable fractura" que s'està vivint és que el marc legal ha perdut legitimitat perquè "no és el que vol la majoria" i ha alertat que aquells que no permeten preguntar als ciutadans què pensen, "no tenen el dret a respondre en nom seu". En aquest context, ha reivindicat un referèndum acordat i amb reconeixement internacional. I és que, per a Torra, democràcia i Constitució no són sinònims i és la llei qui s'ha d'adaptar a la voluntat popular. D'altra banda, ha recordat que hi ha "companys" del Parlament en vaga de fam i s'ha dirigit directament a Cs per preguntar-los si demanaran un debat monogràfic sobre això. "On son els seus escrúpols legalistes amb els companys en vaga de fam?", els ha preguntat. El president ha acabat la seva intervenció inicial en el debat sobre el 6 i 7 de setembre convidant tota la cambra catalana al "debat magnífic de la democràcia i a escoltar la veu del poble". "Els convido a la defensa del parlamentarisme. Deixin de perseguir el debat, el vot i el compliment dels compromisos electorals. La democràcia, la justícia i els drets humans sempre guanyaran", ha conclòs.

Summary: Torra, a Arrimadas: "Quina vergonya anunciar una querella contra el president de la Generalitat"


El president del PPC, Alejandro Fernández, ha acusat el Govern "d'enfrontar-se" als jutges per tapar "les seves vergonyes" amb la gestió de la covid-19 al Segrià. A través d'un missatge a Twitter, el president dels populars catalans critica que l'executiu català hagi culpat tota la població del Segrià amb un confinament "massiu". I ho ha comparat amb la situació a l'Aragó. "Al govern de Torra se'ls en va de les mans un rebrot que a l'Aragó controlen sense problemes", ha afegit. Aquesta matinada, un jutjat ha tombat l'enduriment del confinament de Lleida i set municipis més del Segrià decretat pel Govern. La jutgessa considera que és competència de l'Estat i no de la Generalitat prendre mesures "de tanta gravetat" com aquestes.

Summary: El PPC acusa el Govern "d'enfrontar-se" als jutges per tapar les seves vergonyes amb la gestió de la covid-19 a Lleida


La CUP-CC ha recordat a Ciutadans que els casos de corrupció "no tenen res a veure amb el procés d'alliberament social i nacional" després que la formació taronja s'hagi referit només durant la seva intervenció als casos vinculats a partits catalans i a anteriors governs. La diputada Maria Sirvent ha defensat que els anticapitalistes "aixequen les catifes" com a acusació particular i posen "llums i taquígrafs a les pràctiques corruptes" allà on són presents. "En finançament il·legal, tràfic d'influències, malversació i apropiació de cabdals públics hi ha partits de tots els colors implicats", ha enumerat Sirvent, que ha dit que això demostra que els casos de corrupció no són "una poma podrida dins un cistell". Sirvent creu que tant a Catalunya com a Espanya "qui ha tocat poder s'han emportat diners a les seves butxaques", d'acord amb l'afirmació que ha fet la líder de Ciutadans, Lorena Roldán. La diputada de la CUP creu que a l'Estat espanyol "la corrupció és filla del disseny pactat" entre partits i institucions.

Summary: La CUP recorda a Cs que els casos de corrupció no estan només vinculats a partits independentistes


L'empresa figuerenca d'espelmes Roura incrementarà les exportacions a l'Àfrica aquest 2016. La firma ja té presència a Angola, Guinea Equatorial i Ghana, i al llarg d'aquest any preveu incrementar el llistat de països del continent incorporant-hi Kènia, Rwanda i Tanzània. El director d'exportació de l'empresa, Miquel Roura, concreta que les espelmes permeten suplir la manca d'electricitat a les zones més empobrides però que, per altra banda, la classe mitjana d'aquests països també compra aquelles perfumades (i en especial, les anti-mosquits). Roura, que fa tres anys va celebrar el seu centenari, té 42 treballadors en plantilla. L'any passat va tancar l'exercici facturant 9,25 milions d'euros (MEUR), una xifra que aquest 2016 preveu incrementar en un 7% gràcies als mercats exteriors. Roura fabrica cada any més de 3.000 tones d'espelmes. A més de les típiques, el seu catàleg també n'inclou de perfumades, anti-mosquits, decoratives i litúrgiques. L'empresa, amb seu a Figueres, combina la fabricació de ceres amb tota una gamma de productes i complements per ambientar la llar. Actualment, el 25% de la facturació de la firma prové dels mercats exteriors. Un percentatge que l'empresa vol continuar incrementant i, per això, aquest 2016 centrarà el seu focus en els mercats africans.  Al continent, després d'haver superat les dificultats per introduir-s'hi, Roura ja té presència a Angola, Guinea Equatorial i Ghana, i manté contactes comercials amb Costa de Marfil. Ara, l'empresa figuerenca començarà a exportar a Kènia, Rwanda i Tanzània. Un cop ja ha consolidat vendes a la zona nord i centre-oest de l'Àfrica, la firma vol cobrir aquest 2016 els països situats al centre del continent.  "Kènia, Tanzània i Rwanda són consumidors potencials d'espelmes, ja que en moltes zones no disposen d'electricitat durant totes les hores del dia", concreta el director d'exportació, Miquel Roura. A més, segons precisa el director, la classe mitjana d'aquests països cada cop més compra espelmes decoratives i perfumades (en especial, les anti-mosquits).  L'empresa figuerenca ha tancat el 2015 facturant 9.250.000 euros. Una xifra que la firma preveu incrementar fins a un 7% al llarg d'aquest exercici, gràcies a l'increment de les exportacions (no només obrint nous mercats, com l'africà, sinó també consolidant la seva presència a Europa). Precisament, Roura acaba de presentar a la fira Ambiente de Frankfurt les novetats per a aquest estiu. Són dues noves col·leccions de terracota amb citronella anti-mosquits. En paral·lel, l'empresa també ha renovat la seva imatge. Sobre un fons negre, s'hi veu un logotip taronja que representa una flama. Les lletres, de color blanc, destaquen el nom de l'empresa, l'any de creació (1912) i el distintiu 'Premium candles' (espelmes de qualitat). Més de 1.500 referències El catàleg de Roura compta amb més de 1.500 referències. A més de les que porten el seu segell, l'empresa figuerenca també elabora espelmes per a altres marques, per a qui crea productes personalitzats.  Del total de la producció, un 70% es destina a la gran distribució i a l'hostaleria, i el 30% restant a centres de jardineria, floristeries i botigues especialitzades (de regals, decoració i litúrgia). L'any passat, l'empresa empordanesa també va impulsar una nova divisió, Roura Catering, adreçada al cash&carry, a la restauració i al càtering. A més, entre les últimes innovacions que ha tret al mercat s'hi troben les espelmes vegetals.  Nascuda el 1912, Roura compta amb una plantilla de 42 treballadors fixes i també dóna feina a persones amb discapacitats intel·lectuals i autisme (de la Fundació Mas Casadevall, situada a Serinyà). L'empresa figuerenca presideix actualment l'Associació Europea de Fabricants d'Espelmes.

Summary: L'empresa figuerenca d'espelmes Roura incrementarà exportacions a l'Àfrica i entrarà a Kènia, Rwanda i Tanzània